En sognepræst sidder lige nu varetægtsfængslet, sigtet for at have forgrebet sig på børn, der kom i hans præstegård i Tømmerup ved Kalundborg. Ifølge sigtelserne er der tale om fire drenge og en pige.

Han har erkendt flere samlejer med en 13-årig pige over en længere periode men nægter at have forgrebet sig på drengene.

- For os var han en slags gud

P1 Dokumentar har interviewet flere unge mænd, der begyndte at komme i præstegården i forbindelse med konfirmationsforberedelse, kort efter at præsten blev ansat ved Tømmerup kirke 2004.

HØR SERIEN P1 Dokumentaren “Man stoler vel på præsten” er en serie i tre dele. Første afsnit, “Forføreren” sendes på P1 den 26. januar kl 13.03 - Lyt her Andet afsnit, “Velkommen i de voksnes rækker” sendes på P1 den 2. februar kl 13.03 Tredje afsnit, “Når nettet strammes” sendes på P1 den 16. februar kl 13.03. Alle tre afsnit vil kunne findes podcast efter de er sendt.

De fortæller om en meget populær præst, der havde et særligt godt tag i de unge.

- Han så os børn som voksne mennesker, han krævede ikke noget af os og behandlede os som mere, end vi var på det tidspunkt, fortæller Martin, der i dag er 22 år gammel.

Læs også : Præst fra Tømmerup sigtes for yderligere overgreb mod børn

- For os var han en slags gud. Den almægtige præst. Hans prædikener var fænomenale og ramte bare altid plet. Hans måde at tale på var så forblændende. Han havde en utrolig evne til at fange os alle sammen.

Blev nære venner

Martin fortæller, at han begyndte at komme hos præsten, da han var 11 år gammel.

Han udviklede hurtigt et nært venskab med præsten, der på det tidspunkt var i 30’erne.

Man kunne altid komme op og få en kop kaffe og blive der en halv time eller en uge. Martin, tidligere konfirmand

Præsten var, og er, ikke gift, og brugte meget af sin tid med de unge drenge, der ofte hang ud i præstegården efter skoletid og i weekenderne.

- Man kunne altid komme op og få en kop kaffe og blive der en halv time eller en uge. Hans dør stod altid åben. Vi spillede computer og playstation, så film og serier. Han havde altid de nyeste serier og spil. Alt, hvad der interesserede unge drenge i 12-13-14 års- alderen.

Så video og faldt i søvn i præstens seng

Præstegården fungerede i den periode - ifølge P1 Dokumentars kilder - som en slags uofficiel ungdomsklub, hvor der blev spillet computerspil, røget vandpibe og drukket alkohol.

En del drenge overnattede også i præstegården i weekenderne, nogle sov endda i præstens seng, fortæller Martin.

- Hvis jeg kom fredag, blev jeg gerne og sov til søndag. Det foregik som med alle andre venner, at man blev træt, og så gik vi i seng og satte en film på i soveværelset, og så faldt vi bare i søvn der ved siden af hinanden. Og sådan var det altid. Var man alene med præsten, sov man gerne i seng med præsten. Det var jeg ikke den eneste, der gjorde, fortæller han.

Gajol shots og Cuba caramel

Da Martin begyndte at gå til fester, var hans ven præsten hurtig til at introducere ham for hans første møde med alkohol.

- Han hælder shots på mig. En fire-fem gajol shots. Og så kører han mig til fest. Det ender med, at jeg bliver så fuld, at jeg kaster op, og mine venner ringer efter ham, og han henter mig. Det var helt sort for mig. Jeg husker, at jeg kaster op, og så at jeg vågner i præstens seng kun iført underbukser. Der var jeg 12 - 13 år, fortæller Martin.

Der stod en masse sjatter, inde hvor computerne stod. Cuba flasker. Cuba karamel, og så drak vi bare og blev pisse stive. Frederik, tidligere konfirmand

Også Frederik, der i dag er 22 år gammel, kom meget i præstegården.

- Første gang, jeg var fuld, var oppe hos ham. Det var til en Counter-Strike aften, tror jeg. Der stod en masse sjatter, inde hvor computerne stod. Cuba flasker. Cuba karamel, og så drak vi bare og blev pisse stive. Jeg drikker stadig ikke Cuba karamel den dag i dag på grund af det.

Var på ferie med præsten som 13-årig

Frederik blev så gode venner med præsten, at han med forældrenes velsignelse tog alene på ferie med præsten i 2007. Dengang var han 13 år gammel.

Jeg har tænkt over den dér. Hvor fuld jeg var. Meget. Om der var sket noget. Frederik

- Det starter med, at vi køber to flasker sprut i lufthavnen - eller han gjorde, jeg var jo ikke gammel nok til at købe alkohol på det tidspunkt. Vi hyggede os, var ude og dykke og gik på vandpibecaféer. Eller sad på værelset og drak.

Drak I jer fulde?

- Jeg gjorde, én gang. Jeg har tænkt over den dér. Hvor fuld jeg var. Meget. Om der var sket noget, siger han.

Læs også : Pædofil præst søgte råd hos provst: Jeg skulle have indberettet ham

Frederik fortæller til P1 Dokumentar, at han aldrig har været udsat for nogle tilnærmelser fra præstens side, men at de sov i seng sammen på ferien.

Lærer undrede sig

P1 Dokumentar har talt med mange kilder, der kendte præsten fra Tømmerup. Langt de fleste fortæller, at han var en fantastisk præst og meget vellidt i lokalmiljøet.

Jeg husker især en episode, hvor en dreng blev kørt i skole af præsten, og at han kom for sent, fordi de sov over sig. Det, syntes jeg, var meget mærkeligt. else munk, tidligere lærer i Tømmerup

Men der var også folk, der undrede sig over, at præstegården pludselig blev et meget populært sted at hænge ud.

En nu pensioneret skolelærer fra Tømmerup Skole fortæller, at hun syntes, det var mærkeligt, at drengene sov deroppe. Specielt i hverdagene.

- Jeg husker især en episode, hvor en dreng blev kørt i skole af præsten, og at han kom for sent, fordi de sov over sig. Det, syntes jeg, var meget mærkeligt. Jeg ville jo mene, at de skulle sove hjemme hos deres forældre, fortæller Else Munk.

Havde intet konkret

Hun gik til sin skoleinspektør, og ifølge hende gik de sammen op til præsten.

Hun havde en fornemmelse af, at der var noget helt galt i præstens omgang med de unge drenge.

Læs også : Politiet skrinlagde sag mod pædofil præst i 2012

Men ifølge Else Munk fik præsten overbevist dem om, at det intet havde på sig, og da hun ikke havde noget konkret at komme med, gik hun ikke videre med sin mistanke.

Præsten har fået forelagt påstande og beskyldninger, men ikke ønsket at kommentere på noget, fordi han er underlagt besøgs- og brevkontrol under sin varetægtsfængsling, og dermed føler sig underlagt censur, hvorfor han har besluttet intet at kommentere.